**SRIJEDA, 25.3.2020.**

**MATEMATIKA** – **Dijeljenje brojem 3** – obrada (udžbenik str. 76. i 77.)

Dragi učenici,

nadam se da marljivo učite i vježbate tablicu množenja i dijeljenja. Prije nego danas krenemo na dijeljenje brojem 3, ponovit ćemo malo zadatke koji su vam možda još uvijek nejasni i koje treba malo više vježbati.

Osim toga, učiteljica Sanja s televizije je često ponavljala da vam u množenju mogu pomoći višekratnici nekog broja.

Što su to **VIŠEKRATNICI**?

Višekratnici su brojevi koji su nekoliko puta veći od zadanog broja.

Npr. višekratnici broja 2 su 2, 4, 6, 8, 10, 12, 14, 16, 18, 20… Što znači, npr. 16 je višekratnik broja 2 jer je 8 puta veći od broja 2.

Koji su brojevi višekratnici broja 10, a koji višekratnici broja 5?

Višekratnici broja 10 su: 10, 20, 30, 40, 50, 60, 70, 80, 90, 100…

Višekratnici broja 5 su: 5, 10, 15, 20, 25, 30, 35, 40, 45, 50…

Znate li sada sami nabrojati višekratnike broja 3?

Višekratnici broja 3 su: 3, 6, 9, 12, 15, 18, 21, 24, 27, 30…

Sada ćemo se još prisjetiti nečega što smo učili, ali nažalost nismo stigli dobro uvježbati. Sigurna sam da ipak niste zaboravili.

Sljedeće zadatke ne trebate prepisivati u bilježnicu. Oni će vam poslužiti kao primjeri za učenje i ponavljanje.

1. **primjer**

Brojeve 4 i 7 uvećaj 3 puta. (Izraz uvećaj 3 puta znači računsku radnju MNOŽENJE.)

3 ∙ 4 = 12 (Broj 3 moramo pisati kao prvi faktor.)

3 ∙ 7 = 21

1. **primjer**

Brojeve 8 i 10 uvećaj za 3. (Izraz uvećaj za 3 znači računsku radnju ZBRAJANJE.)

 8 + 3 = 11

10 + 3 = 13

1. **primjer**

Brojeve 10 i 25 umanji 5 puta. (Izraz umanji 5 puta znači računsku radnju DIJELJENJE.)

10 : 5 = 2

25 : 5 = 5

1. **primjer**

Brojeve 20 i 15 umanji za 5. (Izraz umanji za 5 znači računsku radnju ODUZIMANJE.)

20 – 5 = 15

15 – 5 = 10

1. **primjer**

Količnik brojeva 12 i 2 uvećaj 3 puta.

Od ranije znamo da kad u zadatku pročitamo **zbroj brojeva ili razliku brojeva** moramo upotrijebiti zagrade. Isto pravilo vrijedi i za množenje i dijeljenje. Kada u zadatku piše **umnožak ili količnik brojeva** isto koristimo zagrade.

Pišemo: 3 ∙ (12 : 2) = 3 ∙ 6 = 18 **Pazi!** Broj 3 mora biti na prvom

 mjestu! Pogledaj još jednom 1.

 primjer!

1. **primjer**

Umnožak brojeva 4 i 3 uvećaj za 10.

( 4 ∙ 3) + 10 = 12 + 10 = 22

Nadam se da vam je sada sve puno jasnije i da možemo krenuti na dijeljenje brojem 3!

Otvorite sada vaše udžbenike na str. 76. i riješite zadatak na vrhu stranice (PONOVIMO!).

Zatim pročitajte matematičku priču i objašnjenje čarobnjaka Sinusa. Sjetite se kako smo rekli da je dijeljenje ustvari uzastopno oduzimanje jednog te istog broja, a taj postupak kraće zapisujemo pomoću dijeljenja.

Otvorite svoje bilježnice i na novoj stranici napišite nadnevak (datum) i naslov **Dijeljenje brojem 3**. Još jednom ćemo ponoviti i zapisati višekratnike broja 3 koji će nam ustvari biti DJELJENICI. Također ćemo odmah napraviti i provjeru množenjem.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 25.3.2020.

Dijeljenje brojem 3

30 : 3 = 10 jer je 10 \* 3 = 30 (**ovo ne pišete**…sljedeći broj za 3 manji je broj 27)

27 : 3 = 9 jer je 9 \* 3 = 27 (broj za 3 manji od broja 27 je 24 i td.)

24 : 3 = 8 jer je 8 \* 3 = 24

21 : 3 = 7 jer je 7 \* 3 = 21

18 : 3 = 6 jer je 6 \* 3 = 18

15 : 3 = 5 jer je 5 \* 3 = 15

12 : 3 = 4 jer je 4 \* 3 = 12

 9 : 3 = 3 jer je 3 \* 3 = 9

 6 : 3 = 2 jer je 2 \* 3 = 6

 3 : 3 = 1 jer je 1 \* 3 = 3

Za danas je domaća zadaća naučiti dijeljenje brojem 3!

**HRVATSKI JEZIK** - danas ćemo malo ponoviti jezične sadržaje tako što ćete riješiti RB na str. 134. i 135.

To bi bilo sve za danas, nadam se da nije bilo previše.

Pozdravlja vas vaša učiteljica Bojana!